Аделберт фон Шамисо
Пролет

Превод от немски: Венцеслав Константинов, —

chitanka.info

Дойде Пролетта и разбуди Земята,

Полята потънаха в цвят.

Отново за песни настроих душата,

Усещам се бодър и млад.

Как слънце огрява зелените ниви,

Листата потрепват в лъха!

Защо са ми станали къдрите сиви?

Това е комай от праха.

Гнездото строи си и песен запява

Красивата птичка и тя.

Щом прах не ме багри, какво е тогава?

Нали като птичка летя?

Дойде Пролетта и разбуди Земята,

Полята потънаха в цвят.

Отново за песни настроих душата,

Усещам се бодър и млад.

1822

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.